|  |
| --- |
| **PATVIRTINTA**Vilniaus savivaldybės Grigiškių gimnazijos direktorės 2017 m. rugsėjo 8 d. įsakymu Nr. V-249(2020 m. sausio 17 d. įsakymo Nr. V-13 redakcija) |

**VILNIAUS SAVIVALDYBĖS GRIGIŠKIŲ GIMNAZIJOS**

**MOKINIŲ ELGESIO TAISYKLĖS**

Grigiškių gimnazija, gerbdama mokinių teises, nusakytas Lietuvos Respublikos Švietimo įstatyme, privalo padėti mokiniams išlaikyti ir išsiugdyti pagarbą sau ir kitiems, užtikrinti mokymą(si) pagal Bendrąsias ugdymo programas, apsaugoti individualią ir mokyklos nuosavybę bei įpareigoja juos laikytis šios būtinos tvarkos.

## BENDROSIOS NUOSTATOS

1. Mokinių elgesio taisyklės sudarytos vadovaujantis Lietuvos Respublikos Vaiko teisių apsaugos pagrindų įstatymu, Lietuvos Respublikos Švietimo įstatymu, Rekomendacijomis dėl poveikio priemonių taikymo netinkamai besielgiantiems mokiniams patvirtintomis Lietuvos Respublikos švietimo ir mokslo ministro 2012 m. rugpjūčio 28 d. įsakymu Nr. V-1268, kitais teisės aktais, bei gimnazijos darbą ir vidaus tvarką reglamentuojančiais dokumentais.
2. Grigiškių gimnazijos mokinių elgesio taisyklėmis yra nustatomos mokinių teisės, pareigos, atsakomybė, skatinimo ir drausminimo priemonės.
3. Mokiniai turi gerbti Lietuvos Respublikos įstatymus, laikytis Mokinio elgesio taisyklių, Gimnazijos vidaus darbo taisyklių, grįsti savo gyvenimą moralės ir etikos principais.

**II. MOKINIŲ TEISĖS**

1. Nemokamai gauti informaciją apie veikiančias mokyklas, stojimo sąlygas, švietimo programas, mokymosi formas.
2. Reikalauti kvalifikuoto mokymo proceso organizavimo, teikti pasiūlymus dėl galimo jo gerinimo, nešališko mokymosi pasiekimų įvertinimo.
3. Mokytis gimtąja kalba.
4. Dalyvauti svarstant ugdymo proceso organizavimo klausimus, gauti informaciją apie savo pasiekimų vertinimą ir kitą su mokymusi susijusią informaciją.
5. Laisvai pasirinkti vidurinio ugdymo dalyką ir lygį; keisti mokymo programą.
6. Turi teisę į psichologinę, specialiąją pedagoginę, socialinę pedagoginę pagalbą, profesinį orientavimą ir švietimo informacinę pagalbą, informaciją apie savo pasiekimų vertinimą ir kitą su mokimusi susijusią informaciją.
7. Puoselėti savo kalbą, kultūrą, papročius ir tradicijas.
8. Dalyvauti gimnazijos savivaldoje.
9. Turi teisę į minties, sąžinės, religijos ir žodžio laisvę.
10. Turi teisę konsultuotis ir į nešališką mokymosi pasiekimų vertinimą.
11. Mokytis savitarpio pagarba grįstoje, psichologiškai ir fiziškai saugioje aplinkoje, turėti higienos reikalavimus atitinkančius mokymosi krūvį ir aplinką.
12. Pamokose turėti visus darbui reikalingus reikmenis ir knygas, laikytis reikiamos pamokos darbo tvarkos. Per pamoką eiti į tualetą gali tik tie mokiniai, kurie turi sveikatos sutrikimų (apie tai turi būti pateikta medicinos pažyma ir informuoti mokytojai).
13. Turi teisį išvykti į sporto varžybas ar koncertines keliones bei kitus renginius tik mokyklos direktoriui ar įgaliotam asmeniui leidus.
14. Gali naudotis mokyklos biblioteka, skaitykla, sporto sale, sporto aikštynais, kitomis mokymui(-si) skirtomis priemonėmis ir inventoriumi.

**III. MOKINIŲ PAREIGOS**

1. Sąžiningai vykdyti pagrindinę savo pareigą – pagal savo gebėjimus ir poreikius stropiai mokytis gimnazijoje ir, turint reikiamų žinių lygį, nustatyta tvarka gauti valstybinius standartus atitinkantį pagrindinį ar vidurinį išsilavinimą.
2. Mokytis pagal pradinio ir pagrindinio ugdymo programas iki 16 metų.
3. Sudarius mokymo sutartį, laikytis visų jos sąlygų ir gimnazijos vidaus darbo tvarkos taisyklių reikalavimų, kitų tvarką reglamentuojančių dokumentų reikalavimų.
4. Vykdyti gimnazijos administracijos, pedagogų ir kitų gimnazijos darbuotojų reikalavimus, tiesiogiai susijusius su mokymo proceso organizavimu, tvarkos palaikymu.
5. Gimnazijoje laikytis nurodyto pamokų tvarkaraščio, be pateisinamos priežasties nepraleidinėti pamokų ir nevėluoti į pamokas.
6. Atvykus į mokyklą po ligos, nedelsiant klasės auklėtojui pateikti pateisinamąjį dokumentą dėl praleistų pamokų; jei praleistos daugiau kaip trys dienos, būtina gydytojo išduota pažyma.
7. Dalyvauti gimnazijoje organizuojamuose testuose, pasiekimų patikrinimuose, kontrolinių darbų rašymuose, bei laikytis Mokinių pamokų lankomumo apskaitos, kontrolės ir mokyklos nelankymo prevencijos tvarkos aprašo. Gerbti savo gimtąją kalbą ir kultūrą, kitas kalbas ir kultūras.
8. Reguliariai jungtis prie elektroninio dienyno, susipažinti su ten pateikiama informacija.
9. Mokiniai privalo turėti visas darbui pamokose reikalingas priemones. Mokinio sąsiuviniai privalo būti tvarkingi, viršeliai užrašyti laikantis vienodų reikalavimų, o sąsiuvinio turinys turi atitikti nurodytą antraštėje dalyką, vadovėliai tvarkingai aplenkti ir švarūs.
10. Į mokyklą ateiti paruošus visus tos dienos namų darbus. Neatlikęs namų darbų, mokinys apie tai turi pasisakyti mokytojui prieš prasidedant pamokai ir paaiškinti neatlikimo priežastis.
11. Kūno kultūros pamokų metu ir sportinių užsiėmimų metu sporto salėje būti tik su sportiniais bateliais bei sportine apranga. Atleisti nuo pamokos mokiniai privalo vykdyti mokytojo nurodymus.
12. Visų klasių mokiniai turi laikytis higienos normų reikalavimų, į pamokas ateiti su mokykline uniforma bei tinkama avalyne, laikytis mokinių uniformų dėvėjimo tvarkos, nedėvėti patalpose viršutinių drabužių - paltų, striukių, kepurių. Sportinę aprangą dėvėti tik kūno kultūros pamokų arba sportinių renginių metu.
13. Naudodamiesi šiuolaikinėmis skaitmeninėmis technologijomis, mokiniai privalo laikytis gamintojo rekomendacijų ir saugumo reikalavimų, etikos ir šių nurodymų:
	1. filmuoti, fotografuoti, daryti garso įrašus renginių metu mokiniai gali gavę organizatorių leidimą ir kitų mokinių sutikimą. Slapta filmuoti, fotografuoti, įrašinėti kitų asmenų pokalbius yra draudžiama;
	2. platinant vaizdo ir garso įrašus viešojoje, internetinėje erdvėje, naudojantis socialiniais tinklapiais, privalu laikytis etikos reikalavimų. Filmuoti, fotografuoti, daryti garso įrašus ir šią informaciją į gimnazijos tinklapį talpinti gali tik už šią veiklą atsakingi asmenys, atsižvelgdami į mokinių tėvų (globėjų, rūpintojų) ir pačių mokinių sutikimą;
	3. gimnazijos patalpose nesiklausyti garsiai muzikos ar kitų garso įrašų, pamokų metu mobilaus telefono garsas privalo būti išjungtas*.* Naudotis mobiliuoju telefonu pamokose galima tik išskirtiniais atvejais, prieš tai pranešus ir suderinus su mokytoju.
14. Mokiniai privalo rūpintis asmeninių daiktų sauga, nepalikti jų klasėse, kabinetuose ar kitose patalpose be priežiūros. Kūno kultūros pamokų metu savo asmeninius daiktus (pinigines, telefonus, papuošalus ir kt.) mokiniai perduoda mokytojui, kuris juos padeda į saugią vietą. Už rūbinėje paliktus vertingus daiktus gimnazijos administracija neatsako.
15. Rastus pamestus daiktus mokiniai privalo perduoti gimnazijos budinčiajam.
16. Įvykus nelaimingam atsitikimui, pastebėjus patyčių ar smurto atvejus, vagystes, turto niokojimą arba kitus gimnazijos vidaus tvarkos taisyklių pažeidimus, mokinys nedelsiant turi pranešti klasės vadovu, mokytojams ar kitiems gimnazijos darbuotojams.
17. Laikytis sveikos gyvensenos pagrindų. Mokiniams draudžiama gimnazijoje ir jos teritorijoje turėti ir vartoti alkoholį, tabako gaminius, elektronines cigaretes, energetinius gėrimus bei kitas narkotines, psichiką veikiančias medžiagas, žaisti pavojų sveikatai ir saugumui keliančius ar  materialinės naudos siekiančius (azartinius) žaidimus.
18. Gimnazijos bibliotekoje, koridoriuose, laiptinėse, kabinetuose ir kitose bendrose gimnazijos patalpose mokiniai privalo laikytis tose patalpose nustatytos tvarkos ir saugos reikalavimų.
19. Nesinešti daiktų, kurie nėra mokykliniai reikmenys, nesusiję su mokymusi ar kita ugdomąja veikla.
20. Pertraukų ir popamokinių renginių, ekskursijų metu netriukšmauti, vykdyti mokytojų ar kitų gimnazijos darbuotojų nurodymus ir laikytis saugos reikalavimų.
21. Kviesdami pašalinius asmenis į gimnazijos patalpas arba į renginius, turi gauti klasės vadovo ar gimnazijos administracijos leidimą.
22. Valgykloje valgyti kultūringai, netrukdyti kitiems; pavalgius sustatyti kėdes, nunešti indus į plovyklą.
23. Rūbinėje laikytis eilės bei drausmės, gerbti rūbininkės darbą.
24. Saugoti mokyklos turtą: tausoti mokyklos inventorių, kabinetus, vadovėlius, knygas. Už sąmoningą inventoriaus, vadovėlių ir knygų gadinimą mokinys ir jo tėvai atsako materialiai.
25. Saugoti mokyklos plotus: jų netrypti, nešiukšlinti, prižiūrėti tiek žaliuosius plotus, tiek juose augančius medžius, gėles.
26. Mokinys metų pabaigoje arba išvykdamas iš mokyklos turi atsiskaityti su mokyklos biblioteka ir kiekvienu dėstančiu mokytoju.
27. Visur vadovautis etikos, mandagaus elgesio, atsakomybės už savo elgesį principais, saugoti gimnazijos garbę.
28. Mokinys privalo laikytis mokymo sutarties, kitų gimnazijos vidaus tvarką reglamentuojančių dokumentų reikalavimų.

**IV. MOKINIŲ SAUGUMO UŽTIKRINIMAS**

1. Mokiui, kuris pastebėjo patyčias ,būtina į jas reaguoti.
2. Mokiniams nurodyti patyčių prevencijos pagrindiniai žingsniai (pagal Olweus programos kokybės užtikrinimo sistemą OPKUS), kurie iškabinti kiekviename kabinete.

1 žingsnis: Mokinys sustabdo patyčias

2 žingsnis: Palaiko mokinį, kuris tapo patyčių objektu.

3 žingsnis: Besityčiojantiems mokiniams pasako, jog patyčios neleistinos ir primina keturias prieš patyčias nukreiptas taisykles.

4-ios prieš patyčias nukreiptos taisyklės:

1. Mes nesityčiosime iš kitų;
2. Mes stengsimės padėti tiems, iš kurių tyčiojasi kiti;
3. Mes stengsimės bendrauti su tais, kurie yra atstumpti;
4. Jei sužinosime, kad iš ko nors tyčiojamasi, mes apie tai pranešime suaugusiems mokykloje arba namuose.

4 žingsnis: Paskatinti ir pagirti tuos įvykio liudininkus, kurie palaikytų patyčių auka tapusį mokinį, arba paaiškinti, kaip reikėtų elgtis kilus tokioms situacijoms ateityje.

5 žingsnis: Nedelsiant imtis tinkamų veiksmų mokinio (ar mokinių), kuris tyčiojosi, atžvilgiu.

6 žingsnis. Imtis atitinkamų priemonių, siekiant užsitikrinti, kad mokinys, kuris buvo užgauliojamas, būtų apsaugotas nuo patyčių ateityje.

1. Mokiniui, kuris pastebėjo patyčių ar smurto apraiškas gimnazijoje būtina pranešti apie tai suaugusiam gimnazijoje arba namuose.

**V. MOKINIAMS DRAUDŽIAMA**

1. Ateiti į mokyklą neblaiviems ar apsvaigusiems nuo psichotropinių medžiagų.
2. Atsinešti į mokyklą alkoholinių gėrimų, narkotikų, psichotropinių, toksinių medžiagų, ginklų, peilių, dujų balionėlių, pirotechninių gaminių ar kitų kenksmingų ir sveikatai pavojingų daiktų.
3. Mokyklos ar jos teritorijoje rūkyti, keiktis, vartoti alkoholinius gėrimus, narkotines ar psichotropines medžiagas.
4. Įsinešti žaislų, nesusijusių su mokymo(-si) procesu: švilpynių, šautuvėlių ir kt; mokyklos patalpose žaisti judriuosius ir azartinius žaidimus.
5. Pamokų metu naudotis mobiliuoju telefonu, grotuvu, ausinukais. Pažeidus šią nuostatą, mobilusis telefonas, grotuvas ar ausinukai paimami iš mokinio, perduodami direktoriaus pavaduotojui, socialiniam pedagogui , klasės vadovui ir grąžinami tik tėvams (globėjams). Pertraukų metu žaisti kompiuterinius žaidimus. Pažeidus šią nuostatą, mobilusis telefonas, grotuvas ar ausinukai paimami iš mokinio, perduodami direktoriaus pavaduotojui, socialiniam pedagogui , klasės vadovui ir grąžinami tik tėvams (globėjams).
6. Įsinešti į mokyklą garso įrašus, literatūrą, laikraščius, žurnalus ir kitus leidinius, kurie tiesiogiai skatina ar propaguoja karą, žiaurų elgesį, smurtą, pornografiją.
7. Pamokos metu vaikščioti ir trukdyti mokytojui vesti pamoką.
8. Savavališkai išeiti iš pamokos (-ų).
9. Gadinti ar pasisavinti mokyklos turtą.
10. Pamokų metu dėvėti sportinę aprangą. Kailiniai, paltai, puspalčiai, striukės, lietpalčiai paliekami rūbinėje.
11. Kviestis į mokyklą pašalinius asmenis be administracijos leidimo.
12. Savo veiksmais sukelti fizinį ir moralinį skausmą, sudaryti žmonių sveikatai ir gyvybei pavojingas situacijas. Virtualioje ir viešoje erdvėje skleisti kitų asmenų privatumą pažeidžiančią informaciją, įrašinėti mokyklos bendruomenės narių pokalbius, filmuoti.

**VI. MOKINIŲ SKATINIMAS IR DRAUSMINIMAS**

1. Vadovaudamasis Gimnazijos skatinimo ir drausminimo tvarkos aprašu:
	1. mokinių skatinimas taikomas už:
* labai gerą mokymąsi;
* pavyzdingą elgesį;
* aktyvų dalyvavimą klasės ir mokyklos savivaldos veikloje;
* meninę, sportinę, kūrybinę, visuomeninę veiklą;
* gimnazijos garsinimą savivaldybės, respublikos mastu;
* pasiekimus meninėje, sportinėje, kūrybinėje ir kt. veikloje.
	1. mokinių skatinimo priemonės:
* mokytojo, klasės vadovo žodinė padėka;
* mokytojo, klasės vadovo padėka raštu;
* gimnazijos direktoriaus padėka raštu;
* gimnazijos direktoriaus, klasės vadovo padėka tėvams už gerą vaikų auklėjimą;
* viešas pavardžių skelbimas mokyklos internetinėje svetainėje, mokyklos informaciniame stende;
* esant galimybei, geriausiai besimokantiems, pasižymėjusiems iniciatyvumu, aktyvia veikla mokyklos labui, olimpiadose, konkursuose, varžybose, kituose renginiuose mokiniams, aktyviausiems mokinių tarybos nariams organizuojamos išvykos.
1. Mokiniai gali būti paskatinami iškart, pamokos, klasės valandėlės metu, renginių metu, pasibaigus pusmečiui, mokslo metams.
2. Padėkas už gerą mokymąsi, pasiektus svarius rezultatus, aktyvią veiklą direktorius įformina įsakymu.
3. Mokiniui, už mokinio elgesio normų pažeidimus bei pareigų nevykdymą, apie tai pranešus tėvams (globėjams), yra taikomos nuobaudos:
* pastaba žodžiu;
* pastaba raštu į elektroninį dienyną (mokinio tėvų (globėjų, rūpintojų) informuojant apie mokinio netinkamą elgesį);
* drausminės pažymos rašymas ir socialinės pedagogės informavimas;
* mokyklos direktorės pastaba raštu;
* svarstymas Vaiko gerovės komisijos posėdyje arba administraciniame posėdyje;
* kreipimasis į Vilniaus miesto Vaiko teisų apsaugos tarnybą už nuolatinius piktybiškus mokinių elgesio taisyklių pažeidimus, ar grubius nusižengimus;
* kreipimasis į savivaldybės administracijos direktorių dėl minimalios ir vidutinės priežiūros priemonių taikymo vaikui;
* Mokiniui, kurio elgesys, kelia realų pavojų jo paties ir (ar) kitų asmenų gyvybei, sveikatai, psichologiniam ar fiziniam saugumui arba turtui, taip pat yra pasikartojantis, tyčinis, agresyvus, įžūlus, griaunantis ugdymosi procesą, pažeidžiantis kitų asmenų garbę ir orumą bei psichologinį saugumą gali būti taikomos poveikio priemonės, numatytos LR ŠMM ministro 2012 m. rugpjūčio 28 d. įsakyme Nr. V-1268 „Dėl pritarimo rekomendacijoms dėl poveikio priemonių taikymo netinkamai besielgiantiems mokiniams" 7.1.-7.4. punktuose. Šios priemonės taikomos tada, kai gimnazija yra išnaudojusi visas kitas galimas priemones ir švietimo pagalbos teikimo galimybes;
* už tyčinį gimnazijos turto sugadinimą, mokinio tėvai ar globėjai privalo atlyginti žalą pagal rinkos kainą, vadovaujantis Civiliniu Kodeksu;
* vadovaujantis Lietuvos Respublikos įstatymais, už rūkymą, alkoholio, narkotinių medžiagų vartojimą gimnazijoje arba jos teritorijoje, mokiniai perduodami policijai ir apie tai informuojami tėvai (globėjai).

**VII. BAIGIAMOSIOS NUOSTATOS**

1. Mokiniai, mokytojai pasirašytinai supažindinami su šiomis taisyklėmis kiekvienų mokslo metų rugsėjo mėnesio pirmąją savaitę.
2. Tėvai su mokinių elgesio taisyklėmis supažindinami žinute per elektroninį dienyną su nuoroda į gimnazijos internetinę svetainę. Taisyklės primenamos tėvų susirinkimų metu.
3. Taisyklės skelbiamos gimnazijos internetinėje svetainėje, gimnazijos stenduose.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_